ΓΝΩΜΗ ΤΗΣ ΕΠΙΤΡΟΠΗΣ σχετικά με τη σύσταση της Ευρωπαϊκής Κεντρικής Τράπεζας αριθ. ΕΚΤ/2003/1 της 3ης Φεβρουαρίου 2003 για απόφαση του Συμβουλίου περί τροποποιήσεως του άρθρου 10.2 του καταστατικού του ΕΣΚΤ και της ΕΚΤ (βάσει του άρθρου 10.6 του καταστατικού)

ΑΙΤΙΟΛΟΓΙΚΗ ΕΚΘΕΣΗ

A. Γενικές παρατηρήσεις

Το Ευρωπαϊκό Συμβούλιο του Ελσίνκι (10 και 11 Δεκεμβρίου 1999) αποφάσισε τη σύγκληση Διακυβερνητικής Διάσκεψης για την επίλυση των θεσμικών θεμάτων που παρέμειναν ανοικτά στο Άμστερνταμ και έπρεπε να επιλυθούν πριν τη διεύρυνση. Οι εργασίες της Διακυβερνητικής Διάσκεψης άρχισαν το Φεβρουάριο του 2000 και ολοκληρώθηκαν στη Νίκαια το Δεκέμβριο του 2000.

Όσον αφορά την Ευρωπαϊκή Κεντρική Τράπεζα (ΕΚΤ), η Διακυβερνητική Διάσκεψη που οδήγησε στη Συνθήκη της Νίκαιας προσέθεσε στο καταστατικό του ΕΣΚΤ και της ΕΚΤ (εφεξής "το καταστατικό") μια "ρήτρα εξουσιοδότησης", η οποία επιτρέπει στο Συμβούλιο, συνερχόμενο σε επίπεδο αρχηγών κρατών ή κυβερνήσεων, να τροποποιήσει με ομόφωνη απόφαση το άρθρο 10.2. Το άρθρο αυτό καθορίζει τους κανόνες ψηφοφορίας στο Διοικητικό Συμβούλιο. Η Διακυβερνητική Διάσκεψη δήλωσε επίσης (βλέπε Δήλωση αριθ. 19) ότι αναμένει να υποβληθεί το συντομότερο δυνατό σύσταση κατά την έννοια του άρθρου 10.6. Η Συνθήκη της Νίκαιας τέθηκε σε ισχύ την 1η Φεβρουαρίου 2003 και στις 3 Φεβρουαρίου 2003 η ΕΚΤ ενέκρινε επίσημη σύσταση για απόφαση του Συμβουλίου βάσει του άρθρου 10.6 του καταστατικού. Το άρθρο αυτό προβλέπει ότι το Ευρωπαϊκό Κοινοβούλιο και η Επιτροπή εκδίδουν γνώμη σχετικά με τη σύσταση της ΕΚΤ.

Με την προοπτική της διεύρυνσης, η μεταρρύθμιση της διακυβέρνησης της ΕΚΤ, και ιδίως των κανόνων ψηφοφορίας των οργάνων της, έχει καθοριστική σημασία τόσο για το μέλλον της ΕΚΤ όσο και για τη ζώνη του ευρώ γενικότερα. Το Διοικητικό Συμβούλιο απαρτίζεται από τα έξι μέλη της Εκτελεστικής Επιτροπής και τους διοικητές των εθνικών κεντρικών τραπεζών των κρατών μελών της ζώνης του ευρώ (12 διοικητές επί του παρόντος). Ελλείψει μεταρρύθμισης, κάθε διαδοχική διεύρυνση της ζώνης του ευρώ θα είχε ως αποτέλεσμα μια αύξηση του αριθμού των μελών του Διοικητικού Συμβουλίου με δικαίωμα ψήφου, η οποία θα μείωνε σταδιακά αλλά ουσιαστικά την αποτελεσματικότητα της διαδικασίας λήψης αποφάσεων στο υψηλότερο όργανο της ΕΚΤ.

B. Η ρήτρα εξουσιοδότησης (άρθρο 10.6 ΕΚΤ): χαρακτηριστικά και περιορισμοί

Κατά γενικό κανόνα και σύμφωνα με το άρθρο 10.2 του καταστατικού, το Διοικητικό Συμβούλιο αποφασίζει με απλή πλειοψηφία. Κάθε μέλος που παρίσταται έχει δικαίωμα ψήφου ("ένα μέλος, μία ψήφος) και σε περίπτωση ισοψηφίας υπερισχύει η ψήφος του προέδρου. Το άρθρο 10.3 του καταστατικού περιγράφει τη διαδικασία για τις αποφάσεις που λαμβάνονται με στάθμιση των ψήφων, η οποία γίνεται κυρίως με βάση την κατανομή του εγγεγραμμένου κεφαλαίου.

Το άρθρο 10.6 του καταστατικού εξουσιοδοτεί το Συμβούλιο να τροποποιήσει μόνο τη διαδικασία ψηφοφορίας που περιγράφεται στο άρθρο 10.2 του καταστατικού, ενώ το άρθρο 10.3 παραμένει εκτός του πεδίου εφαρμογής της ρήτρας εξουσιοδότησης. Ομοίως, η οριζόμενη στα άρθρα 10.1 και 11.1, αντίστοιχα, σύνθεση του Διοικητικού Συμβουλίου και της Εκτελεστικής Επιτροπής δεν μπορεί να τροποποιηθεί στη βάση αυτή. Δεν είναι επίσης δυνατή ούτε η τροποποίηση των καθηκόντων των δύο οργάνων λήψης αποφάσεων, τα οποία ορίζονται στο άρθρο 12 του καταστατικού.

Η ρήτρα εξουσιοδότησης επιβάλλει αυστηρές διαδικαστικές απαιτήσεις. Απαιτεί ιδίως ομόφωνη απόφαση του Συμβουλίου, συνερχόμενο σε επίπεδο αρχηγών κρατών ή κυβερνήσεων. Εάν η απόφαση λαμβάνεται κατόπιν συστάσεως της ΕΚΤ, απαιτείται προηγούμενη ομόφωνη απόφαση του Διοικητικού Συμβουλίου της ΕΚΤ. Μετά τη λήψη απόφασης από το Συμβούλιο, το κείμενο πρέπει να κυρωθεί από όλα τα κράτη μέλη προτού τεθεί σε ισχύ.

Γ. Η γνώμη της Επιτροπής

Γ.1. Απαιτήσεις καλής διακυβέρνησης

Κατά την προετοιμασία της γνώμης της, η Επιτροπή βασίστηκε σε μια σειρά κατευθυντήριων αρχών για την επιτυχή μεταρρύθμιση της εσωτερικής διακυβέρνησης της ΕΚΤ:

- οι αποφάσεις πρέπει να συνεχίσουν να λαμβάνονται γρήγορα και αποτελεσματικά.

- τα όργανα λήψης αποφάσεων πρέπει να ενεργούν προς το συμφέρον του συνόλου της ζώνης του ευρώ.

- το σύστημα πρέπει να θεωρείται ουδέτερο και αμερόληπτο από τα σημερινά και τα μελλοντικά κράτη μέλη.

- οι αγορές και τα μέσα μαζικής ενημέρωσης πρέπει να μπορούν να κατανοούν τη λογική και τη λειτουργία του νέου συστήματος ψηφοφορίας.

Γ.2. Δυνατές βελτιώσεις στο προτεινόμενο σύστημα τριών ομάδων

Επί του παρόντος, ο συνολικός αριθμός δικαιωμάτων ψήφου στο Διοικητικό Συμβούλιο ανέρχεται σε 18 (6+12). Το προτεινόμενο σύστημα εκ περιτροπής άσκησης δικαιώματος ψήφου σε 3 ομάδες εισάγει ανώτατο όριο στο συνολικό αριθμό δικαιωμάτων ψήφου, το οποίο ισούται με 21 (6+15) και μπορεί ενδεχομένως να αυξηθεί σε 24 (6+18) στη διάρκεια μεταβατικής περιόδου. Λαμβανομένων υπόψη των στόχων του προτεινόμενου συστήματος, θα ήταν σκόπιμο να εξεταστεί το ενδεχόμενο καθορισμού ενός μικρότερου αριθμού, εφόσον αυτό θα συνέβαλε στην ταχύτητα και την αποτελεσματικότητα της διαδικασίας λήψης αποφάσεων στην ΕΚΤ και θα ενίσχυε ακόμα περισσότερο το προτεινόμενο σύστημα.

Στο προτεινόμενο σύστημα εκ περιτροπής άσκησης δικαιώματος ψήφου, η κατανομή των διοικητών στις ομάδες γίνεται βάσει ενός νέου δείκτη με δύο συνιστώσες: το μερίδιο συμμετοχής στο συνολικό ακαθάριστο εγχώριο προϊόν σε τιμές αγοράς των κρατών μελών χωρίς παρέκκλιση και το μερίδιο συμμετοχής στη συνολική συγκεντρωτική λογιστική κατάσταση των νομισματικών και χρηματοπιστωτικών ιδρυμάτων των κρατών μελών χωρίς παρέκκλιση. Η επιλογή της πρώτης συνιστώσας είναι απόλυτα δικαιολογημένη. Στο πλαίσιο μιας διευρυμένης Ευρωπαϊκής Ένωσης με μεγάλη ποικιλία χωρών, ο "πληθυσμός" θα μπορούσε να αποτελέσει τη δεύτερη συνιστώσα. Στη γνώμη που διατύπωσε στις 26 Ιανουαρίου 2000 βάσει του άρθρου 48 της Συνθήκης ΕΚ, σχετικά με τη σύγκληση Διακυβερνητικής Διάσκεψης για την προετοιμασία της Συνθήκης της Νίκαιας (COM(2000)34 [1]), η Επιτροπή συνέστησε το κριτήριο του "πληθυσμού" ως ιδιαίτερα κατάλληλο για την αναθεώρηση των κανόνων ψηφοφορίας σε άλλα όργανα (ιδίως στο Συμβούλιο). Για το σκοπό αυτό θα μπορούσε να χρησιμοποιηθεί η οριζόμενη στο άρθρο 29.1 του καταστατικού κλείδα κατανομής για την εγγραφή στο κεφάλαιο της ΕΚΤ. Η κλείδα αυτή περιλαμβάνει μια συνιστώσα για το ΑΕΠ και μια συνιστώσα για τον πληθυσμό, καθεμία με την ίδια στάθμιση 50%, και εξασφαλίζει μια αντιπροσωπευτική κατανομή των κρατών μελών της ζώνης του ευρώ στις διάφορες ομάδες.

[1] "Προσαρμογή των οργάνων για την επιτυχία της διεύρυνσης" - Γνώμη της Επιτροπής δυνάμει του άρθρου 48 της συνθήκης για την Ευρωπαϊκή Ένωση σχετικά με τη διάσκεψη των εκπροσώπων των κυβερνήσεων των κρατών μελών ενόψει της τροποποίησης των συνθηκών (COM(2000)34 τελικό).

Επιπλέον, σε ορισμένα σημεία, η διατύπωση του νέου άρθρου 10.2 του καταστατικού θα μπορούσε να αποσαφηνιστεί και να γίνει πιο ρητή:

- συχνότητα της εκ περιτροπής άσκησης δικαιώματος ψήφου: ενώ η σύσταση αναφέρει ότι σε κάθε ομάδα οι διοικητές απολαύουν δικαιώματος ψήφου για ίσο χρόνο, η διάρκεια του χρόνου αυτού δεν διευκρινίζεται ρητά. Επιπλέον, δεν εξασφαλίζεται ότι η συχνότητα της εκ περιτροπής άσκησης δικαιώματος ψήφου θα είναι ίδια για καθεμία από τις τρεις ομάδες.

- διάθεση των δικαιωμάτων ψήφου στους διοικητές σε κάθε ομάδα: δεδομένου ότι σε κάθε ομάδα ο αριθμός των δικαιωμάτων ψήφου θα είναι μικρότερος από τον αριθμό των διοικητών, πρέπει να οριστεί η σειρά άσκησης του δικαιώματος ψήφου εντός κάθε ομάδας. Δεν θα ήταν σκόπιμο να ρυθμιστούν στο νέο άρθρο 10.2 του καταστατικού όλες οι λεπτομέρειες του θέματος αυτού, για το οποίο το Διοικητικό Συμβούλιο πρέπει να διατηρήσει κάποια διοικητική ευχέρεια. Ωστόσο, για λόγους διαφάνειας θα μπορούσαν να διατυπωθούν ορισμένες αρχές. Για παράδειγμα, σε κάθε ομάδα προτεραιότητα συμμετοχής στην ψηφοφορία θα μπορούσε να δοθεί στους διοικητές σε συνάρτηση με το χρονικό διάστημα κατά το οποίο δεν ψήφισαν ή στις χώρες με την υψηλότερη θέση.

- σαφήνεια και διαφάνεια έναντι των αγορών και του γενικού κοινού: η πλήρης και έγκαιρη πληροφόρηση σχετικά με τους διοικητές που λαμβάνουν τις αποφάσεις σε κάθε χρονική στιγμή θα είναι σημαντική για πολλούς ενδιαφερόμενους τρίτους, όπως ιδίως οι φορείς των χρηματοπιστωτικών αγορών και τα μέσα μαζικής ενημέρωσης. Λαμβανομένης υπόψη της σχετικής πολυπλοκότητας του συστήματος των τριών ομάδων, οι αποφάσεις για την εκ περιτροπής άσκηση δικαιώματος ψήφου πρέπει να λαμβάνονται και να αναγγέλλονται εκ των προτέρων και με διαφάνεια.

- πραγματική έναρξη εφαρμογής του συστήματος εκ περιτροπής άσκησης δικαιώματος ψήφου: στο παρόν στάδιο, δεν είναι ακόμα απόλυτα σαφές πότε θα αρχίσει να εφαρμόζεται πραγματικά το σύστημα εκ περιτροπής άσκησης δικαιώματος ψήφου. Παρόλο που ο αριθμός των διοικητών με δικαίωμα ψήφου περιορίζεται κατ' αρχήν σε 15, φαίνεται ότι ο περιορισμός αυτός δεν θα ισχύσει κατ' ανάγκη μόλις ο αριθμός των διοικητών υπερβεί τους 15, εφόσον η έναρξη του συστήματος εκ περιτροπής άσκησης δικαιώματος ψήφου μπορεί να αναβληθεί έως ότου ο αριθμός των διοικητών υπερβεί τους 18. Το προτεινόμενο σύστημα θα ήταν πολύ πιο σαφές εάν οριζόταν ρητά πότε αρχίζει πραγματικά η εκ περιτροπής άσκηση δικαιώματος ψήφου και/ή εάν θα υπάρξει μεταβατική περίοδος, αντί αυτό να αναβληθεί και να αφεθεί στη διακριτική ευχέρεια του Διοικητικού Συμβουλίου.

Δ. Συμπληρωματικές παρατηρήσεις σχετικά με τη διακυβέρνηση της ΕΚΤ

Η Συνθήκη της Νίκαιας αποσκοπούσε να προετοιμάσει την Κοινότητα στη διεύρυνση, ιδίως με την έγκαιρη αντιμετώπιση των θεσμικών συνεπειών της προσχώρησης 12 νέων κρατών μελών. Όσον αφορά την ΕΚΤ, η Διακυβερνητική Διάσκεψη προτίμησε να εισαγάγει μια "ρήτρα εξουσιοδότησης" παρά να επιδιώξει την επίτευξη συμφωνίας για τη ρύθμιση συγκεκριμένων θεμάτων στη διάρκεια της Διάσκεψης. Αυτό παρείχε μεγαλύτερα χρονικά περιθώρια για την προετοιμασία της μεταρρύθμισης της διακυβέρνησης της ΕΚΤ, αλλά περιόρισε παράλληλα τις δυνατότητες για άλλες τροποποιήσεις.

Το υπόδειγμα εκ περιτροπής άσκησης δικαιώματος ψήφου σε 3 ομάδες που πρότεινε η ΕΚΤ ανταποκρίνεται πλήρως στην εντολή που έλαβε στη Νίκαια. Προετοιμάζει την ΕΚΤ για τη λειτουργία της σε μια σημαντικά διευρυμένη ζώνη του ευρώ. Παρά τους περιορισμούς που επιβάλλει η ρήτρα εξουσιοδότησης, τόσο από διαδικαστική άποψη όσο και από άποψη ουσίας, η ΕΚΤ πρότεινε ένα σύστημα που μειώνει πραγματικά τον αριθμό των δικαιωμάτων ψήφου που ασκούνται στο Διοικητικό Συμβούλιο. Το σύστημα έγινε δεκτό από όλα τα μέλη του Διοικητικού Συμβουλίου.

Η Συνθήκη της Νίκαιας, όπως και η προηγούμενη Συνθήκη του Άμστερνταμ, αποτελούν δύο βήματα προς την προετοιμασία της Ευρωπαϊκής Ένωσης και των θεσμών της στις μελλοντικές εξελίξεις. Ήδη στη Νίκαια (βλέπε Δήλωση αριθ. 23), οι αρχηγοί κρατών ή κυβερνήσεων δήλωσαν ότι "...πρέπει να αρχίσει μια διεξοδικότερη και ευρύτερη συζήτηση... ", και ανήγγειλαν τη σύγκληση νέας Διακυβερνητικής Διάσκεψης το 2004. Το Ευρωπαϊκό Συμβούλιο των Βρυξελλών (14-15 Δεκεμβρίου 2001) αποφάσισε να συγκαλέσει τη Συνέλευση για το Μέλλον της Ευρώπης (Δήλωση του Λάκεν). Όσον αφορά την ΕΚΤ, οι εξελίξεις αυτές της παρείχαν τη δυνατότητα περαιτέρω προβληματισμού για τους κανόνες ψηφοφορίας στο Διοικητικό Συμβούλιο και για ενδεχόμενες μεταβολές πέραν του άρθρου 10.2 του καταστατικού. Γενικότερα όμως, το υπόδειγμα που πρότεινε η ΕΚΤ δεν πρέπει να εκληφθεί ως προηγούμενο για τη μελλοντική σύνθεση και διαδικασία λήψης αποφάσεων άλλων κοινοτικών οργάνων.

Η Επιτροπή θεωρεί ιδίως ότι πρέπει να δοθεί ιδιαίτερη προσοχή στη διαδικασία λήψης των αποφάσεων για τη νομισματική πολιτική. Στο πλαίσιο αυτό, θα ήταν χρήσιμο να εξεταστεί το ενδεχόμενο δημιουργίας "επιτροπής νομισματικής πολιτικής". Η επιτροπή αυτή θα λειτουργεί υπό τη γενική εποπτεία του Διοικητικού Συμβουλίου, του οποίου όμως τα μέλη δεν θα έχουν όλα το δικαίωμα να παρίστανται στις συνεδριάσεις της. Η Εκτελεστική Επιτροπή, ενδεχομένως διευρυμένη, θα έχει πλέον κεντρική ευθύνη στη λήψη των αποφάσεων νομισματικής πολιτικής. Θα ήταν συνεπώς σκόπιμο να τροποποιηθούν οι σημερινοί κανόνες διορισμού των μελών της Εκτελεστικής Επιτροπής (άρθρο 112 παράγραφος 2 στοιχείο β) της Συνθήκης ΕΚ) και να αντικατασταθεί η ομοφωνία με την ειδική πλειοψηφία. Και στις δύο περιπτώσεις, οι αναγκαίες τροποποιήσεις στη συνθήκη μπορούν να γίνουν μόνο στο πλαίσιο διακυβερνητικής διάσκεψης.

ΓΝΩΜΗ ΤΗΣ ΕΠΙΤΡΟΠΗΣ σχετικά με τη σύσταση της Ευρωπαϊκής Κεντρικής Τράπεζας αριθ. ΕΚΤ/2003/1 της 3ης Φεβρουαρίου 2003 για απόφαση του Συμβουλίου περί τροποποιήσεως του άρθρου 10.2 του καταστατικού του ΕΣΚΤ και της ΕΚΤ (βάσει του άρθρου 10.6 του καταστατικού)

Στις 3 Φεβρουαρίου 2003, η Ευρωπαϊκή Κεντρική Τράπεζα (ΕΚΤ) ενέκρινε σύσταση για απόφαση του Συμβουλίου περί τροποποιήσεως του άρθρου 10.2 του καταστατικού του ΕΣΚΤ και της ΕΚΤ (εφεξής "το καταστατικό"), βάσει του άρθρου 10.6 του καταστατικού. Με επιστολή της 11ης Φεβρουαρίου 2003, το Συμβούλιο ζήτησε από την Επιτροπή να διατυπώσει γνώμη σχετικά με τη σύσταση αυτή. Η Επιτροπή ενέκρινε την ακόλουθη γνώμη.

1. Η Επιτροπή σημειώνει ότι η σύσταση αποσκοπεί να δώσει στα όργανα λήψης αποφάσεων της ΕΚΤ τη δυνατότητα να ανταποκριθούν στις απαιτήσεις της μελλοντικής σημαντικής διεύρυνσης της ζώνης του ευρώ. Από την άποψη αυτή, η Επιτροπή εκτιμά ότι για την επιτυχή μεταρρύθμιση της διακυβέρνησης της ΕΚΤ πρέπει να πληρούνται οι ακόλουθες προϋποθέσεις:

- οι αποφάσεις πρέπει να συνεχίσουν να λαμβάνονται γρήγορα και αποτελεσματικά.

- τα όργανα λήψης αποφάσεων πρέπει να ενεργούν προς το συμφέρον του συνόλου της ζώνης του ευρώ.

- το σύστημα πρέπει να θεωρείται ουδέτερο και αμερόληπτο από τα σημερινά και τα μελλοντικά κράτη μέλη.

- οι αγορές και τα μέσα μαζικής ενημέρωσης πρέπει να μπορούν να κατανοούν τη λογική και τη λειτουργία του νέου συστήματος ψηφοφορίας.

2. Το προτεινόμενο σύστημα εκ περιτροπής άσκησης δικαιώματος ψήφου σε τρεις ομάδες χωρών αποσκοπεί να εξασφαλίσει ότι το Διοικητικό Συμβούλιο, το οποίο είναι το υψηλότερο όργανο λήψης αποφάσεων της ΕΚΤ, θα συνεχίσει να λαμβάνει τις αποφάσεις του γρήγορα και αποτελεσματικά με την προοπτική μιας σημαντικής επέκτασης της ζώνης του ευρώ τα επόμενα χρόνια. Μόλις ο αριθμός των διοικητών των εθνικών κεντρικών τραπεζών της ζώνης του ευρώ υπερβεί ένα προκαθορισμένο όριο, ο αριθμός των δικαιωμάτων ψήφου στο Διοικητικό Συμβούλιο δεν αυξάνεται πλέον και υπόκειται σε ανώτατο όριο (21 δικαιώματα ψήφου, ενδεχομένως 24 στη διάρκεια μεταβατικής περιόδου). Σχετικά με το θέμα αυτό, η Επιτροπή θεωρεί ότι θα ήταν ενδεδειγμένο να μειωθεί ο ανώτατος αριθμός των δικαιωμάτων ψήφου προκειμένου να αυξηθεί ακόμα περισσότερο η ταχύτητα και η αποτελεσματικότητα της διαδικασίας λήψης αποφάσεων.

3. Η Επιτροπή σημειώνει ότι στο προτεινόμενο σύστημα εκ περιτροπής άσκησης δικαιώματος ψήφου, η κατανομή των διοικητών σε ομάδες γίνεται βάσει ενός νέου δείκτη με δύο συνιστώσες: το μερίδιο συμμετοχής στο συνολικό ακαθάριστο εγχώριο προϊόν σε τιμές αγοράς των κρατών μελών χωρίς παρέκκλιση και το μερίδιο συμμετοχής στη συνολική συγκεντρωτική λογιστική κατάσταση των νομισματικών και χρηματοπιστωτικών ιδρυμάτων των κρατών μελών χωρίς παρέκκλιση. Ενώ η επιλογή της πρώτης συνιστώσας είναι δικαιολογημένη, η Επιτροπή σημειώνει ότι συνέστησε [2] στη Διακυβερνητική Διάσκεψη που οδήγησε στη Συνθήκη της Νίκαιας, το κριτήριο του πληθυσμού ως ιδιαίτερα κατάλληλο για την αναθεώρηση των κανόνων ψηφοφορίας σε άλλα όργανα (όπως ιδίως το Συμβούλιο). Για το σκοπό αυτό θα μπορούσε να χρησιμοποιηθεί η οριζόμενη στο άρθρο 29.1 του καταστατικού κλείδα κατανομής για την εγγραφή στο κεφάλαιο της ΕΚΤ, η οποία περιλαμβάνει μια συνιστώσα για το ΑΕΠ και μια συνιστώσα για τον πληθυσμό, καθεμία με την ίδια στάθμιση 50%. Η Επιτροπή θεωρεί ότι με βάση το δείκτη αυτό, η κατανομή των κρατών μελών στις διάφορες ομάδες θα ήταν περισσότερο σύμφωνη με το τρίτο κριτήριο της παραγράφου 1.

[2] "Προσαρμογή των οργάνων για την επιτυχία της διεύρυνσης" - Γνώμη της Επιτροπής δυνάμει του άρθρου 48 της συνθήκης για την Ευρωπαϊκή Ένωση σχετικά με τη διάσκεψη των εκπροσώπων των κυβερνήσεων των κρατών μελών ενόψει της τροποποίησης των συνθηκών (COM(2000)34 τελικό).

4. Πρέπει επίσης να αποσαφηνιστούν ορισμένα σημεία-κλειδιά της σύστασης σχετικά με το άρθρο 10.2 του καταστατικού. Πρόκειται ιδίως για τη συχνότητα της εκ περιτροπής άσκησης δικαιώματος ψήφου και τη σειρά που πρέπει να ακολουθείται για την απονομή των δικαιωμάτων ψήφου στους διοικητές εντός μιας ομάδας. Επιπλέον, δεδομένου ότι οι τροποποιήσεις αυτές εξακολουθούν να παρέχουν έναν ορισμένο βαθμό διακριτικής ευχέρειας στο Διοικητικό Συμβούλιο, οι αποφάσεις του σχετικά με την εκ περιτροπής άσκηση δικαιώματος ψήφου πρέπει να λαμβάνονται και να ανακοινώνονται εκ των προτέρων και με διαφανή τρόπο. Ομοίως, πρέπει να αναφέρεται ρητά στο κείμενο πότε αρχίζει πραγματικά να εφαρμόζεται το σύστημα εκ περιτροπής άσκησης δικαιώματος ψήφου. Η Επιτροπή εκτιμά ότι τα συμπληρωματικά αυτά στοιχεία θα συμβάλουν στην αποσαφήνιση του λειτουργικού περιεχομένου του υποδείγματος.

5. Η Επιτροπή σημειώνει ότι η "ρήτρα εξουσιοδότησης" του άρθρου 10.6 του καταστατικού επιτρέπει μόνο την τροποποίηση του άρθρου 10.2 και απαιτεί την ομόφωνη έγκριση του Συμβουλίου, γεγονός που αποτελεί σημαντικό περιορισμό στη μεταρρύθμιση της διακυβέρνησης της ΕΚΤ. Ο περιορισμός αυτός εμπόδισε ήδη στο παρόν στάδιο τη διερεύνηση πιο εκτεταμένων μεταβολών πέραν του άρθρου 10.2.

6. Παρόλο που δεν πληροί πλήρως τα κριτήρια της παραγράφου 1, το υπόδειγμα που παρουσιάζει η ΕΚΤ αποτελεί σημαντικό βήμα για την προσαρμογή, ενόψει της διεύρυνσης, της ικανότητας λήψης αποφάσεων της ΕΚΤ. Πρέπει όμως να αναγνωριστεί ταυτόχρονα ότι πιο εκτεταμένες προσαρμογές, για παράδειγμα όσον αφορά τη διαδικασία λήψης αποφάσεων στο τομέα νομισματικής πολιτικής και το ρόλο της Εκτελεστικής Επιτροπής στη διαδικασία αυτή, δεν μπορούν να γίνουν με βάση τη ρήτρα εξουσιοδότησης, αλλά μόνο στο ευρύτερο πλαίσιο της Συνέλευσης και της Διακυβερνητικής Διάσκεψης.